b'\n_START_ARTICLE_\nAriete\n_START_SECTION_\n\xc5\xa0arvuot\xc4\x97 ir apsaugin\xc4\x97 \xc4\xafranga\n_START_PARAGRAPH_\nAriet\xc4\x97s \xc5\xa1arvai yra plieno ir kompozit\xc5\xb3 kombinacija, pana\xc5\xa1i \xc4\xaf D. Britanijos tanko Challenger 2 ir JAV tanko M1 Abrams \xc5\xa1arvus._NEWLINE_Tankas turi du \xc5\xa1onuose sumontuotus elektroni\xc5\xa1kai valdomus keturvamzd\xc5\xbeius d\xc5\xabminius granatsvaid\xc5\xbeius. Vamzd\xc5\xbeiai gali b\xc5\xabti u\xc5\xbetaisomi tiek d\xc5\xabmin\xc4\x97mis granatomis, tiek granatomis su dipoliniais at\xc5\xa1vaitais. D\xc5\xabmin\xc4\x97s granatos sudaro d\xc5\xabm\xc5\xb3 u\xc5\xbedang\xc4\x85, dengian\xc4\x8di\xc4\x85 nuo optinio aptikimo regimosios \xc5\xa1viesos ar IR diapazone, o at\xc5\xa1vaitai saugo nuo aptikimo radarais._NEWLINE_Tankas yra visi\xc5\xa1kai apsaugotas nuo masinio naikinimo ginkl\xc5\xb3.\n_START_SECTION_\nVariklis ir va\xc5\xbeiuokl\xc4\x97\n_START_PARAGRAPH_\nTank\xc4\x85 Ariete varo 25,8 litro t\xc5\xabrio Fiat-Iveco 12 cilindr\xc5\xb3 dyzelis su turbo \xc4\xafp\xc5\xabtimu, kurio galia yra 937 kilovatai (1250 AG), kai veikia 2300 aps./min. Turi ZF LSG3000 automatin\xc4\x99 pavar\xc5\xb3 d\xc4\x97\xc5\xbe\xc4\x99 su keturiomis pavaromis \xc4\xaf priek\xc4\xaf ir dviem atgal. Kreiserinis greitis\xc2\xa0\xe2\x80\x93 65 km/val._NEWLINE_\xc4\xaeva\xc5\xbeiuoja iki 60% \xc4\xafkalnes, nepasiruo\xc5\xa1\xc4\x99s gali forsuoti 1,25\xc2\xa0m gylio brastas._NEWLINE_Vik\xc5\xa1rin\xc4\x97 va\xc5\xbeiuokl\xc4\x97 kiekviename \xc5\xa1one turi septynis kelio ratus ir keturis vir\xc5\xa1utinius palaikan\xc4\x8diuosius ratus.\n_START_SECTION_\nTobulinimas\n_START_PARAGRAPH_\nPer pirmus kelis tanko Ariete naudojimo metus buvo aptikti kai kurie variklio tr\xc5\xabkumai. Prad\xc5\xbeioje naudotas 1250\xc2\xa0AG dyzelinis variklis V12 FIAT-Iveco MTCA (Modular Turbo-Charged Aftercooler) buvo junginys i\xc5\xa1 dviej\xc5\xb3 V6 varikli\xc5\xb3, kokius naudoja kelios Italijos kovos ma\xc5\xa1inos\xc2\xa0\xe2\x80\x93 prie\xc5\xa1tankin\xc4\x97 savaeig\xc4\x97 Centauro ir p\xc4\x97stinink\xc5\xb3 kovos ma\xc5\xa1ina Dardo IFV, tod\xc4\x97l jo galia buvo ma\xc5\xbeesn\xc4\x97 negu tobuliausi\xc5\xb3 \xc5\xa1iuolaikini\xc5\xb3 tankini\xc5\xb3 varikli\xc5\xb3. Ariete tank\xc5\xb3 varikliai tur\xc4\x97jo veikti sukdamiesi daugiau apsisukim\xc5\xb3 per minut\xc4\x99, tod\xc4\x97l tarpsnis tarp varikli\xc5\xb3 gedim\xc5\xb3 buvo ma\xc5\xbeesnis._NEWLINE_Kad b\xc5\xabt\xc5\xb3 i\xc5\xa1laikytas geras galios ir mas\xc4\x97s santykis, visumin\xc4\x99 tanko mas\xc4\x99 reik\xc4\x97jo i\xc5\xa1laikyti ma\xc5\xbeesn\xc4\x99 nei 60 t. Palyginus ma\xc5\xbea tanko Ariete mas\xc4\x97 reikalavo ma\xc5\xbeesni\xc5\xb3 kuro s\xc4\x85naud\xc5\xb3. Tank\xc5\xb3 judrumas buvo geresnis, juos buvo lengviau perve\xc5\xbeti, pvz., per tiltus. Ma\xc5\xbea mas\xc4\x97 buvo i\xc5\xa1laikyta naudojant plonesnius \xc5\xa1arvus, k\xc4\x85 \xc5\xa1iek tiek kompensavo balisti\xc5\xa1kai apskai\xc4\x8diuota tanko forma._NEWLINE_Tobulinant tank\xc4\x85 Iveco suk\xc5\xabr\xc4\x97 nauj\xc4\x85 variklio MTCA variant\xc4\x85. Buvo pailginta st\xc5\xabmoklio eiga, t\xc5\xabris padidintas iki 30 litr\xc5\xb3, panaudota nauja degal\xc5\xb3 \xc4\xafpur\xc5\xa1kimo ir nauja dvigubo oro \xc4\xafp\xc5\xabtimo turbosistema, d\xc4\x97l ko variklio galia padid\xc4\x97jo nuo 1600 AG iki 1800 AG. Kartu suma\xc5\xbe\xc4\x97jo degal\xc5\xb3 sunaudojimas._NEWLINE_Oto Melara suk\xc5\xabr\xc4\x97 du komplektus skirtingo storio u\xc5\xbededam\xc5\xb3 \xc5\xa1arv\xc5\xb3, kurie pirm\xc4\x85 kart\xc4\x85 pademonstruoti parodoje Eurosatory 2002.'